tartuNLP/wikipedia-smugri-20251201 huggingface dataset:
Manor Motorsport

Manor Motorsport on brittiläinen autourheilutalli. Tallin perusti vuonna 1990 entinen autourheilija John Booth. Manor tunnetaan erityisesti menestyksestään Formula Renault ja F3 Euroseries ja GP3-sarjoissa. Nykyään talli kilpailee FIA World Endurance Championship -sarjassa. Tallin pikkuformulatalleissa kuljettajina on toiminut monia entisiä ja nykyisiä Formula 1 -kuljettajia kuten Kimi Räikkönen, Lewis Hamilton, Antônio Pizzonia, Paul di Resta ja Lucas di Grassi.
Pikkuformulat.
Talli on voittanut kuusi mestaruutta Formula Renault -sarjoissa vuosina 1999–2000, 2003 ja 2005–2006, ja kaksi Ison-Britannian F3-sarjan mestaruutta vuosina 1999 ja 2000. Talli on voittanut myös Formula 3 Masters -kilpailun vuonna 1999, Bahrainin Super Prix -kisan vuonna 2004 ja Macaon Grand Prix’n vuonna 2005. F3 Euroseries -sarjassa talli sijoittui toiseksi kausina 2006–2007. Vuonna 2010 talli osallistui uuteen GP3-sarjaan sijoittuen debyyttikaudellaan neljänneksi. Vuonna 2011 talli muutti nimensä Marussia Manor Racingiksi. Vuonna 2011 tallin kuljettajana ajoi muun muassa Matias Laine, joka ei kuitenkaan saavuttanut yhtään pistettä. Talli sijoittui sarjan kolmanneksi kolmella voitollaan. Vuonna 2012 talli otti Tio Ellinasin voimin kauden ainoat pisteet ja kauden ainoan voiton, joka sijoitti tallin loppupisteissä viidenneksi. Vuonna 2013 talli saavutti 129 pistettä ja kaksi voittoa sijoittuen jälleen viidenneksi. Vuonna 2014 talli saavutti kolme voittoa ja yhden paalupaikan Dean Stonemanin voimin. Talli vetäytyi sarjasta kesken kauden 2014 talousvaikeuksien takia. 
Formula 1.
Vuonna 2009 Manor ilmoitti osallistuvansa F1-sarjaan kaudeksi 2010. Talli nimettiin Virginiksi pääsponsorin mukaan. Vuonna 2011 talli sai uuden tukijan, venäläisen urheiluautovalmistajan Marussia Motorsin, joka muutti nimensä Marussia Virgin Racingiksi. Vuonna 2012 tallin nimeksi muuttui Marussia F1 Team. Vuonna 2014 talli ajautui kesken kauden talousvaikeuksiin ja joutui vetäytymään kauden kolmesta viimeisestä osakilpailusta. Myöhemmin talli ajautui konkurssiin ja lopetti toimintansa.
Vuonna 2015 Manor ryhtyi rakentamaan Marussian raunioille uutta autoa ja yritti saada osallistumislupaa kaudelle 2015. Myöhemmin talli hyväksyttiin mukaan alkavalle kaudelle ja talli pääsi osallistumaan kauden avauskilpailuun Australian GP:hen. Talli vahvisti heidän ensimmäisiksi kuljettajikseen Will Stevensin ja Roberto Merhin. Manorit eivät kuitenkaan päässeet ajamaan lainkaan ensimmäisen kilpailuviikonlopun aikana, ja tallilta jäi avauskilpailu kokonaan väliin. Kauden päätteeksi tallipäällikkö John Booth ja urheilujohtaja Graeme Lowdon lähtivät tallista, eikä F1:ssä jatkavalla Manor Racing -tallilla ole enää yhteyttä Manor Motorsportiin.
Vuonna 2017 Manorin F1-talli lopetti toimintansa, sillä tallille ei löytynyt ostajaa toiminnan jatkumiseksi.
FIA WEC.
F1:n jälkeen Manor siirtyi FIA WEC -kestävyyssarjaan. Kaudella 2016 talli ajatti kahta LMP2-luokan Oreca-Nissan -autoa. Manor valitsi kuskeikseen muun muassa sen F1-tallissa ajaneet Will Stevensin ja Roberto Merhin.
GP3-tulokset.
Kaudet numeroina.
† Sisältää muissa talleissa saavutetut pisteet.
Prey Vêng

Prey Vêng () on Kambodžan kuudenneksi suurin kaupunki. Se sijaitsee Prey Vêngin maakunnassa maan kaakkoisosassa. Kaupungin asukasluku oli vuoden 2010 väestönlaskennassa 65 737.
Kaupunki sijaitsee Valtatie yhdentoista varrella ja sinne on noin kahden ja puolen tunnin ajomatka maan pääkaupungista Phnom Penhistä.
Sofia Finnilä

Sofia Finnilä (s. 1970) on suomalainen jazzlaulaja. 
Hän aloitti klassisen pianon opiskelun Lauttasaaren musiikkiopistossa 6-vuotiaana. Opinnot jatkuivat vuosina 1992-94 Oulunkylän pop/jazz konservatoriossa, josta hän vuonna 1994 siirtyi Sibelius-Akatemian musiikinkasvatuksen osastolle.
Vuonna 1999 hän voitti Lady Summertime-laulukilpailun, jonka jälkeen hän keikkaili ahkerasti Mahogany jazz trionsa (Mikael Jakobsson, Janne Antikainen ja Toni Porthen) kanssa. Esiinnyttyään lukuisilla kokoelmalevyillä, hän julkaisi vuonna 2008 debyyttilevynsä "Everything I love". Kesällä 2009 levy julkaistiin myös Japanissa. Sofia Finnilä Septet (Joonatan Rautio, Mikko Mäkinen, Tero Saarti, Mikael Jakobsson, Ville Herrala ja Jukkis Uotila) on muun muassa valittu Suomen Jazzliiton kiertueelle syksyllä 2009.
Sofia Finnilä on myös tunnettu säveltäjänä, jonka teoksiin kuuluu muun muassa musikaali "Flickan med Svavelstickorna", jonka kantaesitys oli Unga Teaternissa marraskuussa 2010.
Sofia Finnilälle on myönnetty vuoden mittaiset taiteilija-apurahat vuosina 2005 ja 2008.
Intianhännäkkö

Intianhännäkkö ("Otomops wroughtoni") on harvinainen aasialainen lepakkolaji. Sen suomenkieliseksi nimeksi on ehdotettu "intianhännäkkö".
Lepakon vartalon pituus on 6–10 cm, hännän pituus 3–5 cm ja käsivarren pituus 5–7 cm.
Lajia on tavattu vain kolmesta erillisestä paikasta, joista kaksi sijaitsee Intiassa ja yksi Kambodžassa.
Andrei Gordejev

Andrei Gordejev (, s. 1. huhtikuuta 1975) on venäläinen jalkapallovalmentaja ja entinen pelaaja. Kesäkuusta 2015 lähtien hän on toiminut FK Mordovija Saranskin päävalmentajana.
Ura pelaajana.
Gordejevin pelaajaura oli värikäs ja hän edusti useita eri seuroja. Hän aloitti uransa 1992 FK TRASKO Moskovassa ja pelasi kaupungin pienemmissä joukkueissa kunnes siirtyi 1996 FK Dynamo Moskovaan. Hän edusti Dynamoa kolme kautta, mutta peliaika jäi hyvin vähäksi. Lopulta Gordejev sai penkkimiehen asemasta tarpeekseen ja siirtyi 1999 FK Anži Mahatškalaan. Ensimmäisellä kaudellaan Anžissa hän juhli 1. divisioonan voittoa ja nousua liigaan. Parhaimmillaan Anži eteni Gordejevin aikana Venäjän cupissa finaaliin 2001. Seura putosi kauden 2002 jälkeen liigasta ja Gordejev edusti seuraa vielä kaksi kautta divisioonassa. Kauden 2004 jälkeen Gordejev siirtyi toiseen divisioonaseura FK Fakel Voronetšiin, jossa pelasi kaksi kautta. Gordejev lopetti uransa kauteen 2007 FK Sportakademklub Moskovassa.
Ura valmentajana.
Valmennusuransa Gordejev aloitti FK Saturnin reservijoukkueen valmentajana 2008. Saksalaisen Jürgen Röberin saatua potkut toukokuussa 2009 Gordejevista tuli väliaikainen päävalmentaja. Gordejev pelasti seuran putoamiselta ja sijoitus oli lopulta seitsemäs. Kauden jälkeen hän sai jatkaa päävalmentajana ja johdatti Saturnin ensimmäisellä täydellä kaudellaan liigassa kymmenenneksi. Talousvaikeudet ovat piinanneet FK Saturnia myös Gordejevin aikana ja hänen tulevaisuutensa seurassa on vaakalaudalla. Tammikuussa 2011 Gordejev jättikin Saturnin ja siirtyi ukrainalaisen FK Metalurh Donetskin valmentajaksi. Hän erosi tehtävästään kuitenkin jo toukokuussa 2011.
Kaudeksi 2011/12 Gordejev siirtyi FK Anži Mahatškalan apulaisvalmentajaksi. Gadži Gadžijevin saatua potkut syyskuun lopussa 2011 Gordejevista tuli seuran väliaikainen päävalmentaja yhdessä Roberto Carlosin kanssa. Joulukuun lopulla 2011 Gordejev väistyi päävalmentajan paikalta, kun Juri Krasnožanista tuli seuran uusi vastuuvalmentaja.
Lokakuussa 2014 Gordejevista tuli FK Sibir Novosibirskin päävalmentaja. Kesällä 2015 hän siirtyi FK Mordovija Saranskin päävalmentajaksi.
Huittisten vaakuna

Huittisten vaakuna on Huittisten kaupungin tunnus. Vaakunan aihe perustuu keskiaikaiseen kansantarinaan: paikkakunnalle oli juuri valmistunut kirkko, jonka piru halusi tapansa mukaan tuhota. Niin hän viskasi suuren kiven kohti kirkkoa, mutta kivi osuikin mieheen, joka oli kyntämässä peltojaan vetohärkäparillaan sunnuntaina ja sai siten rangaistuksensa sapatin rikkomisesta.
Vaakunan selitys kuuluu ”vihreässä kentässä kaksi kultaista häränotsaa alakkain.” Vaakunan on suunnitellut Erkki Honkanen, ja Huittisten kunnanvaltuusto hyväksyi vaakunan kokouksessaan 8. toukokuuta 1953. Sisäasiainministeriö vahvisti vaakunan käyttöön 19. kesäkuuta samana vuonna.
Suomenlehtovähämittari

Suomenlehtovähämittari ("Chloroclystis v-ata" ssp. "relicta") on lehtovähämittarin endeemisesti Suomessa tavattava alalaji. Se on luokiteltu vuoden 2010 uhanalaisarvioinnissa vaarantuneeksi (VU). Alalaji oli aikaisemmin rauhoitettu, mutta rauhoitus päättyi 1. heinäkuuta 2013. Se on kuitenkin edelleen erityisesti suojeltavien lajien listalla.
Suomenlehtovähämittari on atlanttisen lämpökauden jälkeinen relikti, joka on elänyt kantalajista täysin eristyneenä populaationa tuhansia vuosia. Alalaji syntyi noin 3 000 vuotta sitten, kun Oulun korkeudelle saakka levittäytyneet lehmusmetsät pirstoutuivat ilmaston kylmenemisen seurauksena, ja osa lehtovähämittareista jäi pysyvästi eristyksiin pääpopulaatiosta. Nykyisin suomenlehtovähämittaria tavataan ainoastaan Karjalohjalla sijaitsevassa Karkalin luonnonpuistossa, jonka alueella sijaitsee Suomen suurin sisämaan lehmusmetsä.
Suomenlehtovähämittari eroaa päälajista sekä elintavoiltaan että geneettisesti. Populaatio on elinvoimainen, mutta kantalajin vähittäinen leviäminen suomenlehtovähämittarin esiintymisalueelle voi johtaa alalajin häviämiseen.
Kâmpóng Cham

Kâmpóng Cham () on Kambodžan seitsemänneksi suurin kaupunki ja Kâmpóng Chamin maakunnan pääkaupunki. Se sijaitsee Mekong-joen varrella noin 120 kilometriä maan pääkaupungista Phnom Penhistä koilliseen. Kaupungin väkiluku oli vuonna 2010 yhteensä 63 139.
Kâmpóng Chamista on hyvät kulkuyhteydet pääkaupunki Phnom Penhiin, jonne pääsee autolla noin kahdessa tunnissa, tai veneellä Mekong-jokea pitkin. Kaupunki on kuitenkin melko köyhä ilman ulkomaalaisia investointeja, eikä sinne suuntaudu paljoa turismia suurimman osan matkailijoista ollessa reppumatkailijoita.
Dith Pran

Dith Pran (27. syyskuuta 1942 – 30. maaliskuuta 2008) oli kambodžalainen lehtivalokuvaaja. Hän työskenteli yhdessä amerikkalaisten toimittajien kanssa. Punaisten khmerien tultua valtaan Dith Pran joutui vankilaan. Hänen toimittajatoverinsa Sydney H. Schanberg kirjoitti Dithin elämästä laajan lehtiartikkelin ja kirjan, joiden pohjalta tehtiin elokuva "Kuoleman kentät" (1984).
Henadz Navitski

Henadz Vasilevitš Navitski (, , s. 2. tammikuuta 1949 Mahiljou, Valko-Venäjän SNT, Neuvostoliitto) oli Valko-Venäjän pääministeri vuosina 2001–2003. 
Koulutukseltaan Navitski on Valko-Venäjän polyteknisestä instituutista valmistunut insinööri (1971), joka myöhemmin valmistui myös Sosiaalitieteiden akatemiasta (1988). Vuodesta 1977 lähtien Navitski on toiminut poliitikkona. 
Valko-Venäjän presidentti Aljaksandr Lukašenka nimitti hänet virkaa tekeväksi pääministeriksi 1. lokakuuta 2001 erotetun Uladzimir Jarmošynin tilalle. Navitsinskin seuraaja pääministerinä oli Sjarhei Sidorski. Vuosina 2003–2008 Navitski toimi Valko-Venäjän parlamentin ylähuoneen puhemiehenä.
Andrei Tihonov

Andrei Tihonov (, s. 16. lokakuuta 1970 Koroljov Venäjän SFNT, Neuvostoliitto) on venäläinen jalkapalloilija, pelipaikaltaan keskikenttäpelaaja. Hän pelasi viimeksi venäläisessä Himkissä.
Tihonov nousi Moskovan Spartakin edustusjoukkueeseen pelattuaan tätä ennen reserveissä. Hänestä tuli jälkeenpäin seuran avainpelaajia. Tihonov voitti Spartakissa kahdeksan Venäjän liigamestaruuta. Tihonov on pelannut tämän jälkeen Israelissa ja Kazakstanissa.
Tihonov on edustanut Venäjän maajoukkuetta 29 kertaa ja tehnyt niissä yhden maalin. Hän debytoi maajoukkueessa 1996 Maltaa vastaan. Hänet valittiin Venäjän vuoden jalkapalloilijaksi vuonna 1996.
Suomalainen science fiction -fandom

Suomalainen science fiction -fandom on nimitys suomalaisten science fictionin ja fantasian harrastajien yhteisölle eli fanikunnille. Suomalaisilla SF-harrastajilla on useita rekisteröityjä yhdistyksiä ja fanzineita eli harrastajien julkaisemia lehtiä. Fandomin tyypillisiä aktiviteetteja ovat pubitapaamiset (lempinimeltä ”mafiat”) sekä sf-tapahtumien eli conien (suurimpana Finncon), järjestäminen.
Historia.
Suomalainen scififandom järjestäytyi 1970-luvun lopulla. Seuraavan vuosikymmenen alussa harrastajalehdet alkoivat julkaista tieteisnovelleja. Suomen tieteiskirjoittajat perustettiin 1983. Lehtien piirissä kehittyi kirjoittajapolvi, joka alkoi julkaista myös tieteisromaaneja 1990-luvulta alkaen.
Suomen kristillinen rauhanliike

Suomen Kristillinen Rauhanliike on vuonna 1976 perustettu ekumeeninen järjestö. Sen tarkoituksena on herättää ja ylläpitää kristillisen uskon pohjalta nousevaa vastuuta ja toimintaa rauhan ja oikeudenmukaisuuden edistämiseksi. Yhdistyksen puheenjohtajana toimii Jussi Ojala.
Rauhanpalkinto.
Järjestö myöntää vuosittain uudenvuoden päivänä eli kansainvälisenä kirkkojen rauhanpäivänä rauhanpalkinnon ruohonjuuritason rauhantyötä tehneelle henkilölle tai järjestölle.
Rauhanpalkinnon saajat:
Steve Lee

Steve Lee (1963–2010) oli sveitsiläisen hard rock-yhtye Gotthardin laulaja. Lee kuoli liikenneonnettomuudessa 47-vuotiaana vuonna 2010.
Kemin vaakuna

Kemin vaakuna on Kemin kaupungin tunnus. Vaakunan aiheen lohi oli aikanaan mukana jo Kemin pitäjän sinetissä, ja se korosti Kemijoen merkitystä noina aikoina lohijokena. Ankkuri viittaa merenkulkuun. Pitäjän sinetistä peräisin oleva lohi esiintyy myös Keminmaan vaakunassa. 
Vaakunan selitys kuuluu ”katkoisen kilven punaisessa yläkentässä hopeinen ankkuri, sinisessä alakentässä hopealohi.” Vaakunan on suunnitellut G. A. Kajanus, ja se on hyväksytty 28. toukokuuta 1873. Kyseessä on Suomen vanhin edelleen alkuperäisessä muodossa käytössä oleva kunnanvaakuna.
Ennen nykyisen vaakunan vahvistamista kamreeri Konstantin Wallenius ehdotti kaupungille vaakunaa, jossa oli kuvattuna Väinämöinen kanteleineen Sauvosaaren rannalla. Vaakunan katsottiin kuitenkin rikkovan heraldiikan sääntöjä, eikä sen aihe liittynyt mitenkään kaupunkiin, jonka johdosta ehdotusta ei otettu käyttöön.
Kaarinan VPK

Kaarinan VPK on vapaaehtoinen sopimuspalokunta Turussa. Se toimii Kirkkotiellä Nummenmäessä. Yhdistys perustettiin vuonna 1899. 
Kaarinan VPK toimii Varsinais-Suomen aluepelastuslaitoksen sopimuspalokuntana.
Kaarinan VPK sai 2009 Palosuojelurahaston innovaatiopalkinnon innovaatiosta ”Kokonaisvaltainen vesihuoltotoiminta Varsinais-Suomen pelastuslaitoksen alueella”.
Kalusto.
RVS181 - Sammutus- ja Pelastusyksikkö (Scania 114G, vm. 1999) 
RVS183 - Säiliöyksikkö (Scania P380, vm. 2009) 
RVS187 - Miehistönkuljetusyksikkö (VW Transporter, vm. 2019) 
RVS1873 - Erikoisyksikkö, Vesihuolto (Scania P360 4x4, vm. 2013) 
RVS1874 - Erikoisyksikkö, Vesihuolto (MB Sprinter, vm. 2017) 
RVS1893 - Suurtehoruisku (Esteri) 
T871 - Miehistönkuljetusyksikkö (Chevy Van, vm. 1990)
Kirkkonummen vaakuna

Kirkkonummen vaakuna on Kirkkonummen kunnan tunnus. Vaakunan aiheen risti viittaa sekä kunnan nimeen että kunnan keskiaikaiseen kivikirkkoon, aaltokoro kunnan sijaintiin rannikolla ja vene entisaikojen talonpoikaispurjehdukseen.
Vaakunan selitys kuuluu ”kilpi aaltokoroisesti sini-hopeakatkoinen; yläkentässä kultainen irtonainen kreikkalainen risti, alakentässä sininen vene.” Vaakunan on suunnitellut A. W. Rancken, ja Kirkkonummen kunnanvaltuusto hyväksyi vaakunan kokouksessaan 20. tammikuuta 1951. Sisäasiainministeriö vahvisti vaakunan käyttöön 29. maaliskuuta samana vuonna.
Heini Junkkaala

Heini Kaarina Junkkaala (s. 27. heinäkuuta 1975 Helsinki) on suomalainen näytelmäkirjailija ja dramaturgi.
Ura.
Junkkaala valmistui Teatterikorkeakoulusta teatteritaiteen maisteriksi keväällä 2006. Aiemmin hän opiskeli kotimaista kirjallisuutta Helsingin yliopistossa. Junkkaala on käsitellyt töissään muun muassa sukupolvien välisiä ylittämättömyyksiä, sukupuolista moneutta ja evankelis-luterilaisen uskon paradokseja. Hänelle myönnettiin Pohjoismainen näytelmäkirjailijapalkinto 2010 näytelmästä "Kymmenen tikkua laudalla". Vuonna 2019 Junkkaala sai esittävien taiteiden valtionpalkinnon . 
Junkkaalan näytelmä "Kristuksen morsian" (2010) käsittelee kristinuskon monimutkaista suhdetta sukupuoleen ja seksuaalisuuteen sekä suvaitsemisen vaikeutta. Siitä on sovitettu myös Kari Paljakan ohjaama samanniminen elokuva (2013). Vuonna 2019 Junkkaala julkaisi esikoisromaaninsa "Kymmenen tikkua laudalla".
Junkkaala on työskennellyt Pirjo Honkasalon ohjaamassa "Betoniyö"-elokuvassa apulaisohjaajana. Elokuva perustuu Pirkko Saision vuonna 1981 kirjoittamaan samannimiseen romaaniin.
Huhtikuussa 2011 Junkkaala oli organisoimassa eduskuntatalon edessä pidettyä mielenosoitusta, joka kritisoi vuoden 2011 eduskuntavaalien tulosta.
Junkkaalan isä on teologian tohtori, Suomen Raamattuopiston entinen johtaja Timo Junkkaala.
Riihimäen vaakuna

Riihimäen vaakuna on Riihimäen kaupungin tunnus. Vaakunan aiheen lyhde viittaa epäsuorasti kunnan nimeen, ja tulenlieskat symboloivat teollisuutta ja erityisesti tuolloin tärkeään lasitehtaaseen. Kilven jakama vyön voi katsoa muistuttavan rautatiestä, joka oli edellytys seudun yhteiskunnan kehittymiselle.
Vaakunan selitys kuuluu ”kultaisen vyön jakama kilpi, jonka hopeisessa yläkentässä on seitsemän ylöspäin nousevaa punaista tulenliekkiä ja punaisessa alakentässä kultainen lyhde.” Vaakunan on suunnitellut Arttu Brummer, ja tasavallan presidentti J. K. Paasikivi vahvisti Riihimäen kauppalan vaakunan asetuksella 15. elokuuta 1947.
Kambodžan pääministeri

Kambodžan pääministeri johtaa Kambodžan hallitusta. Pääministeri valitaan parlamentissa. Vaalien jälkeen voittanut puolue hakee luottamuslausetta parlamentista kahden kolmasosan enemmistöllä, jotta parlamentti voi hyväksyä uuden pääministerin ja tämän hallituksen Yleensä enemmistöön tarvitaan vähintään kahden puolueen koalitio. Pääministeriehdokas valitaan yleensä vaalit voittaneesta puolueesta. Parlamentin puhemiehen neuvosta kuningas nimittää pääministerin virkaansa.
Hallituksen johtajana pääministeri hoitaa ja johtaa kaikkia hallituksen asioita. Pääministeri johtaa myös täysistuntoja ja nimittää hallituksen muut jäsenet. Ministerin erottamiseen pääministeri tarvitsee kuitenkin parlamentin hyväksynnän, ja siihen hän tarvitsee kaksi kolmasosaa edustajista puolelleen. Yhtä suuri enemmistö vaaditaan myös pääministerille annettavaan epäluottamuslauseseen. Pääministerin tehtäviin kuuluu myös maakuntien kuvernöörien nimittäminen.
Warangal

Warangal (), tunnetaan myös nimillä Orugallu ja Ekasila Nagaram, on kaupunki Telanganan osavaltiossa Intiassa. Se on Warangalin piirikunnan pääkaupunki. Kaupungissa asui 620 116 ihmistä vuoden 2011 väestönlaskennan mukaan. Lähin kansainvälinen lentoasema on Rajiv Gandhin kansainvälinen lentoasema Hyderabadin lähistöllä.
Kambodžan kansalliskokous

Kambodžan kansalliskokous on Kambodžan parlamentin alahuone. Se on hallitsevassa roolissa parlamentissa, ja sen tärkein tehtävä on lainsäädännöllinen. Siihen kuuluu 123 jäsentä, jotka valitaan viisivuotiskaudelle vaaleissa, joissa käytetään suhteellista vaalitapaa. Parlamenttivaalien ehdokkaat tulevat puoluelistoilta, ja vaaleissa voi äänestää kaikki 18 vuotta täyttäneet.
Lainsäädännön lisäksi kansalliskokouksella on muitakin tehtäviä. Se hyväksyy valtionbudjetin, ja se päättää lainoista, luotoista ja veroista. Kansalliskokouksella on myös jonkun verran toimeenpanevia tehtäviä. Sen pitää hyväksyä kaikkien korkea-arvoisten virkamiesten ja armeijan henkilöstön nimitykset, siirrot ja erottamiset. Ulkomaansuhteissa se päättää kansainvälisten sopimusten hyväksymisestä, ja sodanjulistuskin pitää hyväksyttää kansalliskokouksessa. Sillä on myös valta syyttää hallituksen jäseniä, jos havaitsee niiden syyllistyneen vakaviin rikoksiin.
Rajahmundry

Rajahmundry () on kaupunki Godavari-joen rannalla Itä-Godavarin piirikunnassa, Andhra Pradeshin osavaltiossa Intiassa. Kaupungissa asui vuoden 2011 väestönlaskennan mukaan 478 199 asukasta. Kaupunki oli osa Madrasin provinssia Intian itsenäistymiseen saakka.
Kukatpally

Kukatpally on kaupunki Telanganan osavaltiossa Intiassa. Kaupungissa asui 292 289 ihmistä vuonna 2001 väestönlaskennan mukaan. Hyderabadin kaupunki on kasvanut Kukatpallyyn kiinni.
Kurnool

Kurnool (, ) on kaupunki Andhra Pradeshin osavaltiossa Intiassa. Se on Kurnoolin piirikunnan pääkaupunki.
Kurnool oli Andhra Pradeshin osavaltion pääkaupunki vuoteen 1956.
Kaupungissa asui 424 920 ihmistä vuonna 2011 väestönlaskennan mukaan. Lähin kansainvälinen lentoasema on Rajiv Gandhin kansainvälinen lentoasema Hyderabadin lähistöllä.
Lalbahadur Nagar

Lalbahadur Nagar tai L. B. Nagar on kaupunki Telanganan osavaltiossa Intiassa. Vuoden 2001 väestölaskennan mukaan kaupungissa asuu 268 689 ihmistä. Hyderabadin kaupunki on kasvanut Lalbahadur Nagariin kiinni.
Ramagundam

Ramagundam () on kaupunki Telanganan osavaltiossa Intiassa. Kaupungissa asui vuoden 2011 väestönlaskennan mukaan 252 261 asukasta. Kaupunki sijaitsee Godavari-joen rannalla noin 250 kilometriä osavaltion pääkaupungista Hyderabadista pohjoiseen.
Quthbullapur

Quthbullapur on kaupunki Telanganan osavaltiossa Intiassa. Kaupungissa asui 231 108 ihmistä vuonna 2001 väestönlaskennan mukaan.
Retribution

Retribution on yhdysvaltalaisen death metal -yhtyeen Malevolent Creationin toinen studioalbumi, joka julkaistiin vuonna 1992. Tuottajana toimi Scott Burns. Levyn kansitaiteen on tehnyt Dan Seagrave.
Kokoonpano.
”Coronation of Our Domain” -kappaleen kitarasoolon soittaa James Murphy, joka on soittanut mm. Deathissa ja Obituaryssa.
Famous Players-Lasky

Famous Players-Lasky oli yhdysvaltalainen elokuvien tuotanto- ja jakeluyhtiö, joka syntyi heinäkuussa 1916, kun Famous Players-Lasky Film Company, Bosworth Incorporated, The Oliver Morosco Photoplay Company ja Pallas Pictures fuusioituivat. Myöhemmin samana vuonna yritykseen yhdistyi myös Paramount Pictures, joka toimi elokuvien jakelijana. Vuonna 1927 yrityksen nimi muuttui muotoon Paramount Famous Lasky Corporation. Vuonna 1930 se hankki omistukseensa Publix-elokuvateatteriketjun ja yrityksen uudeksi nimeksi tuli Paramount-Publix. Paramount-Publix joutui konkurssiin 1933, mutta Adolph Zukor onnistui pelastamaan yrityksen, jonka nimeksi tuli 1935 uudelleenjärjestelyjen jälkeen Paramount Pictures, jonka nykyään omistaa Viacom.
Yhdysvaltain kauppakomissio v. Famous Players-Lasky Corporation, et al.
Elokuussa 1921 Yhdysvaltain kauppakomissio (engl. "Federal Trade Commission") alkoi tutkia Famous Players-Laskya ja useita muita elokuvajakelijoita kohtaan esitettyjä syytöksiä kilpailulakien rikkomisesta. FTC:n mukaan Famous Players-Lasky oli suurin elokuvakonserni ja maailman suurin elokuvateattereiden omistaja. Tutkinnan pääpaino oli elokuvien pakettimyynnissä elokuvateattereille, eli saadakseen haluamansa elokuvan esitettäväkseen, teatteri joutui hankkimaan vastoin tahtoaan esitysoikeudet myös useisiin muihin elokuviin. Famous Players-Laskya syytettiin myös omien teattereidensa käytöstä muiden teattereiden painostamiseen elokuvahankinnoissa. Erään newyorkilaisen elokuvateatterin omistaja kertoi joutuneensa uhkailujen kohteeksi kieltäydyttyään elokuvien pakettiostosta. Lopulta hänen elokuvateatterinsa viereen oli perustettu Famous Players-Laskyn Paramount-teatteri, joka hintoja polkemalla oli pyrkinyt tuhoamaan kilpailijansa.
Huhtikuussa 1928 Yhdysvaltain oikeusministeriö nosti syytteen Paramount Famous Lasky Corporationia ja yhdeksää muuta elokuvayhtiötä vastaan. Korkein oikeus antoi marraskuussa 1930 päätöksen, jonka mukaan yhtiöt olivat rikkoneet kilpailulainsäädäntöä ja pääongelmaksi todettiin elokuvien pakettimyynti. Franklin D. Rooseveltin hallinto päätti kuitenkin olla valvomatta oikeuden ratkaisua, sillä elokuvateollisuus oli joutunut suuriin taloudellisiin vaikeuksiin suuren laman seurauksena, eikä kansantaloudelle ja yleisön moraalille tärkeälle alalle haluttu aiheuttaa lisäongelmia. Päätöksen sivuuttamista vastaan elokuvayhtiöt antoivat Yhdysvaltain hallitukselle lupauksen myötämielisemmästä suhtautumisesta ammattiyhdistysliikkeisiin. Elokuvien pakettimyynti kiellettiin lopullisesti vuonna 1948 korkeimman oikeuden päätöksellä Paramountia vastaan nostetun uuden syytteen ratkaisussa.
Nallilukko

Nallilukko on ampuma-aseissa käytettävä laukaisumekanismi, joka korvasi piilukon 1800-luvun alkukymmenillä. Nallilukon etuja piilukkoon verrattuna on, että se toimii huonommallakin säällä ja on huomattavasti toimintavarmempi. Myös lukkoaika eli viive aseen laukeamisessa on lyhyempi, mikä parantaa osaltaan tarkkuutta. 
Nallilukon kehitti metsästystä harrastanut skotlantilainen pastori Alexander Forsyth. Hän huomasi, että liipaisimen vedon ja aseen laukeamisen välinen viive (lukkoaika) antoi riistalle aikaa paeta, etenkin, kun ruuti piilukon sankkipannussa syttyy välähtäen ja pölläyttäen sankan savun hetkeä ennen panoksen syttymistä. Forsyth kehitti noin vuonna 1805 uudenlaisen lukon, jossa iskuvasara iski pieneen räjähdyselohopeaa sisältävään säiliöön. 
Koska irtonaisen räjähdyselohopean annostelu pullosta oli metsällä asetta ladattaessa hankalaa, alettiin perusratkaisun löydyttyä kehittää erilaisia helpommin käsiteltäviä pillereitä, nauhoja (samantapaisia kuin joissakin lasten nallipyssyissä edelleen), putkia ja kapseleita, mutta lopulta eri vaihtoehdoista suosituimmaksi tuli ensin teräksestä, myöhemmin kuparista valmistettu nalli. Tämä räjähdyselohopeaa sisältänyt nalli asetettiin lukkoon kuuluvaan metallitappiin, nallipiikkiin, johon iskuvasara eli hana sitten liipaisinta vedettäessä iski. 
Metallisen iskunallin kehittäjästä ja kehittämisajasta kiistellään, mutta yleisimmin sen kehittäjänä pidetään brittisyntyistä taidemaalari-keksijää Joshua Shawta (1776–1860).
Piilukko

Piilukko on aseen lukkotyyppi, jossa liipaisinta vedettäessä hana ja siihen kiinnitetty piikivenpala iskeytyvät eteenpäin ja piikiven teräksiseen tulirautaan osuessa syntyvät kipinät sytyttävät sankkipannussa olevan sytytysruudin.
1500-luvun puolivälissä Euroopassa alettiin kehittää sieppolukkoa, jonka hanaan oli kiinnitetty piikivenpala. Monenlaisten kokeilujen ja kehitysvaiheiden jälkeen varsinainen piilukko syntyi vasta 1600-luvun alussa. Kaikista teknisistä parannuksistakin huolimatta piilukko ei ole varsinkaan kastuessaan kovin toimintavarma, mikä johti vähitellen nallilukon kehittämiseen.
Yüksek Sadakat

Yüksek Sadakat on turkkilainen rockyhtye, joka on perustettu vuonna 1997. Yhtyeen kokoonpanoon kuuluvat laulaja Kenan Vural, kitaristi Serkan Özgen, basisti Kutlu Özmakinacı, kosketinsoittaja Uğur Onatkut ja rumpali Alpay Şalt.
Yüksek Sadakat valittiin edustamaan Turkkia vuoden 2011 Eurovision laulukilpailuun Düsseldorfiin. Yhtyeen edustuskappale oli ”Liv It Up”. Se sijoittui ensimmäisessä semifinaalissa kolmanneksitoista eikä päässyt finaaliin.
Dedication (Gary U.S. Bondsin albumi)

Dedication on yhdysvaltalaisen laulaja Gary U.S. Bondsin studioalbumi vuodelta 1981. Tämän pitkän linjan artistin paluuta suuren yleisön tietoisuuteen olivat avustamassa Bruce Springsteen ja Stevie Van Zandt.
Tuottajana ja sovittajana on ollut pääasiassa Miami Steve sekä kappaleilla "Daddy's Come Home" ja "Way Back When" tuottajina Gary Bonds, Lanny Lambert ja Rob Parissi.
Levyn on julkaissut EMI America Records, Inc. Markkinoinnista, valmistuksesta ja jakelusta on huolehtinut niin ikään EMI. Euroopassa musiikkikasetteja on valmistettu Hollannissa.
Kappaleet.
Sivu 1:
Sivu 2:
Täplähuuhkaja

Täplähuuhkaja "(Bubo africanus)" on keskikokoinen pöllöihin kuuluva lintu. Se on pienimpiä huuhkajia. Sen korkeus on 45 cm, ja se painaa 480–850 g. Sen siipiväli on 100–140 cm Sen naama on valkeahko tai vaalean okra, silmät ovat keltaiset. Korvatupsut ovat suuret, ja ylävartalo on tummanruskea, alaosa on valkeahko ruskein raidoin. Ennen vuotta 1999 täplähuuhkajaa pidettiin samana lajina kuin tuhkahuuhkajaa, mutta nykyisin se luokitellaan eri lajiksi.
Sitä tavataan lähes koko Saharan eteläpuolisessa Afrikassa. Sen elinpiiriä ovat subtrooppiset ja trooppiset kuivat metsät, savannit subtrooppiset ja trooppiset kuivat pensastot ja ruohikkoalueet sekä kallioiset alueet ja aavikot.
Alalajit.
Sillä on alalajia:
Gréta Arn

Gréta Arn (s. 13. huhtikuuta 1979 Budapest, Unkari) on unkarilais-saksalainen tennispelaaja. Parhaimmillaan hän on sijoittunut WTA-maailmanlistalla sijalle 40 toukokuussa 2011.
Wimbledonissa 2010 Arn pääsi kolmannelle kierrokselle ensimmäistä kertaa urallaan oltuaan 31-vuotias. Ensimmäisellä kierroksella hän voitti Kateryna Bondarenkon ja toisella kierroksella Alicia Molikin. Kolmannella kierroksella hän hävisi Marion Bartolille.
Arn on voittanut urallaan kaksi WTA-tason turnausta. Ensimmäisen turnausvoittonsa hän otti Estoril Openissa vuonna 2007, jonka finaalissa hän voitti Viktoryja Azarenkan. Toinen turnausvoitto tuli tammikuussa 2011, kun hän voitti Aucklandissa pelatun ASB Classic -turnauksen finaalissa Yanina Wickmayerin suoraan kahdessa erässä. Turnauksen puolivälierässä Arn voitti entisen maailmanlistan ykkösen Marija Šarapovan ja välierässä Julia Görgesin.
Tammikuusta 2008 lähtien Arn on edustanut Unkaria, ennen sitä hän edusti Saksaa.
Lunttulukko

Lunttulukko oli varhaisissa tuliaseissa – sekä käsiaseissa että tykistössä – käytetty lukkotyyppi tai paremminkin sytytysjärjestelmä. Lunttulukko otettiin käyttöön jo 1400-luvun puolivälissä.
Lunttu.
Lunttu on tietynlainen hidas sytytyslanka, punomalla (ei kiertäen kertaamalla, jolloin se purkautuisi palaessaan) valmistettu pellava- tai mieluiten puuvillanyöri, noin 5–7 millimetriä halkaisijaltaan, joka on käsitelty keittämällä sitä kaliumnitraatti- eli salpietariliuoksessa ja sen jälkeen kuivattu. Lunttu palaa ilman liekkiä hitaasti kytemällä, hyvä lunttu lyhenee vain noin 2–3 millimetriä minuutissa.
Lunttu kiinnitetään sankkiruudin sisältävän sankkipannun yläpuolella olevaan S-kirjaimen muotoiseen hanaan, "lunttupihtiin" eli "serpenttiin". Liipasimen vetäminen painaa luntun kytevän pään sankkipannuun, sytyttäen sankkiruudin joka puolestaan sytyttää sankkireiän kautta panoksen.
Käyttö.
Lunttulukkoinen ase on helppo ja edullinen valmistaa, mutta siinä on myös tiettyjä haittapuolia, kuten sen toiminnan suhteellinen epävarmuus ja etenkin epäkäytännöllisyys. Lunttulukkoaseen käyttö vaatii erityistä huolellisuutta ja tarkkuutta vahinkojen välttämiseksi käsiteltäessä kytevää lunttua ja irtoruutia aseen latausvaiheiden aikana. Luntun kytevä kärki myös kiiluu hämärässä ja siitä kohoaa savua, joka saattoi paljastaa ampujan tai joukko-osaston sijainnin viholliselle tai metsästäjän riistalle. Sotatoimissa tuli joukon myös pitää tarkasti huolta että tulta lunttujen sytyttämiseksi oli käsillä heti, kun tilanne sitä vaati. Lunttulukko oli kuitenkin ensimmäisiä piilukkoaseita toimintavarmempi, mistä syystä se oli käytössä monilla armeijoilla läpi 30-vuotisen sodan.
Rataslukko, piilukko ja nallilukko seurasivat lunttulukkoa ja olivat tätä teknisesti huomattavasti kehittyneempiä.
Kesämaruna

Kesämaruna ("Artemisia annua") on marunoiden ("Artemisia") sukuun ja asterikasvien ("Asteraceae") heimoon kuuluva yksivuotinen kasvi. Se kasvaa luonnonvaraisena eri puolilta maailmaa, Euroopassa muun muassa Romaniassa, Unkarissa, Jugoslaviassa, Italiassa ja Ranskassa.
Kesämarunan lehdet ja kukat ovat hyvin aromikkaita, sillä niissä on haihtuvaa öljyä. Kesämaruna on vanha kiinalainen malarian hoitoon käytetty lääkekasvi, ja nykyisin on eri puolilla maailmaa on meneillään tutkimuksia sen vaikuttavan aineen, artemisiinin, määrän ja lääkinnällisten vaikutusten selvittämiseksi. Se korvaa jo tehonsa menettäneet synteettiset malarialääkkeet, ja sitä käytetään yhdistelmälääkkeissä, joissa on tehoaan menettänyttä perinteistä malarialääkettä lumefantriinia. Sen viljelyä kokeilla Tasmaniassa, Yhdysvalloissa, Vietnamissa ja Sveitsissä, sitä jalostetaan artemisiinipitoisuuden kohottamiseksi.
Artemisiini eristettiin kasvista Kiinassa 1960-luvulla, mutta tietoa ei haluttu levittää Vietnamissa sotiville Yhdysvaltojen joukoille. Länsimaiset lääkärit alkoivat kokeilla sitä 1990-luvulla, mutta sen käyttö on yleistynyt vasta 2000-luvulla. Kasvi tuottaa tarpeeksi artemisiinia vain Kiinassa, Vietnamissa ja Myanmarissa.
Kesämarunaa voi kasvattaa Etelä-Suomessa Mikkelin eteläpuolella. Pohjoisempanakin se kukkii, mutta ei ehdi tuottaa siemeniä. Sen vihreitä oksia voi käyttää tuoksuseppeleiden valmistukseen tai leikkokukkien kanssa. Suomessa artemisiinin uuttamista kasvista ei ole kokeiltu. Myynnissä on toistaiseksi vain luonnonkasvien siemeniä.
Kiinalainen Tu Youyou sai vuonna 2015 yhtenä kolmesta tutkijasta lääketieteen Nobel-palkinnon onnistuttuaan eristämään kesämarunan aktiivisen yhdisteen artemisiinin, jota nykyisin hyödynnetään malarian hoidossa.
Tears of a Clown

Tears of a Clown on alun perin soulyhtye Smokey Robinson &amp; The Miraclesin tunnetuksi tekemä kappale, ja sen on versioinut myös tässä esillä oleva toisen aallon brittiläinen ska-yhtye The Beat ensisinglellään vuonna 1979. Singlen molemmat kappaleet olivat myös yhtyeen debyyttialbumilla "I Just Can't Stop It" vuodelta 1980. 
Tuottajana on ollut Bob Sargeant ja levy-yhtiönä Chrysalis Records. Singlejä on valmistanut Hampurissa toimiva Phonogram GmbH.
Singlen kappaleet.
1. Tears of a Clown – 2:41
 (Cosby – Robinson – Wonder)
 Jobete Music (UK)
2. Ranking Full Stop – 2:47
 (The Beat)
Saltvikin vaakuna

Saltvikin vaakuna on Saltvikin kunnan tunnus. Vaakunan aiheen harjakoro viittaa Saltvikin selkään, joka jakaa kunnan Länsi- ja Itä-Saltvikiin. Liljat liittyvät pitäjän vanhaan kivikirkkoon 1200-luvulta, joka on pyhitetty Pyhälle Marialle, jonka tunnus heraldiikassa lilja on. 
Vaakunan selitys kuuluu ”Kilpi alaisen harjakoron jakama punaiseen ja kultaan, punaisessa kentässä kaksi kultaliljaa vieretysten.” Vaakunan on suunnitellut Matts Dreijer, ja Saltvikin kunnanvaltuusto hyväksyi vaakunan kokouksessaan 6. helmikuuta 1949. Ahvenanmaan maakuntahallitus vahvisti vaakunan käyttöön 9. huhtikuuta 1952.
Phnom Penhin yliopisto

Phnom Penhin yliopisto eli Phnom Penhin kuninkaallinen yliopisto on Kambodžan suurin ja vanhin yliopisto. Vuonna 2010 siellä oli yli 12 000 opiskelijaa. Akateemisten aineiden lisäksi sen yhteydessä annetaan opistotasoista opetusta tietotekniikassa, matkailussa ja elektroniikassa. Koululla on kolme kampusta Phnom Penhin kaupungissa.
Yliopisto on perustettu vuonna 1960. Opetuskieli oli aluksi ranska, maan itsenäistyttyä khmer. Punaiset khmerit sulkivat yliopiston 1975–1979, ja kampus joutui sisällissodan näyttämöksi. Vuonna 1980 avattiin enimmäisenä ranskankielinen opettajankoulutus, seuraavana vuonna vieraiden kielten opetus. Vuonna 1988 ne yhdistyivät yliopistoksi, joka muutti vuonna 1996 nimensä kuninkaalliseksi yliopistoksi. 2000-luvulla yliopisto on laajentunut vastaamaan kehittyvän yhteiskunnan tarpeita, ja siinä on nyt luonnontieteiden tiedekunta, sosiaalistieteiden ja humanististen aineiden tiedekunta sekä vieraiden kielten laitos. Vuonna 2001 aloitettiin jatko-opetus maistereille.
Luettelo Yhdysvaltain jääpalloliigan mestareista

Tämä on luettelo Yhdysvaltain jääpalloliigan mestareista. Yhdysvaltain jääpalloliigan mestaruudesta on pelattu vuodesta 1981 lähtien. Yhdysvaltain jääpalloliigan mestaruuspalkinnon nimi on "Gunnar Cup".
Föglön vaakuna

Föglön vaakuna on Föglön kunnan tunnus. Vaakunan aihe viittaa paitsi saaristolaisluontoon myös kunnan nimeen (, lintu).
Vaakunan selitys kuuluu ”sinisessä kentässä kolme yläviistoon lentävää kultaista sorsaa asetettuina 2 + 1.” Vaakunan ovat suunnitelleet Matts Dreijer ja A. W. Rancken, ja Föglön kunnanvaltuusto hyväksyi vaakunan kokouksessaan 15. syyskuuta 1948. Ahvenanmaan maakuntahallitus vahvisti vaakunan käyttöön 31. lokakuuta 1951.
Nightbird (Paul Carrackin albumi)

Nightbird on brittiläisen Paul Carrackin studioalbumi vuodelta 1980.
Levyn on julkaissut Vertigo Records. Tuottajina ovat olleet Phill Brown, Carrack ja kappaleilla "Beauty's Only Skin Deep", "Bet You Never Been in Love" ja "Where You Going Babe" edellisten lisäksi Alan Callan.
Äänittäjänä on ollut Phill Brown apulaisenaan Barry Sage. Albumi on äänitetty tammi-helmikuussa 1980 studioissa R. G. Jones ja Basing Street Studios.
Levykannen mustavalkoisen valokuvan on ottanut Iain McKell ja värikuvan Brendan Walsh. Takakannen henkilökuvan Paul Carrackista on ottanut Mike Prior. 
Albumin markkinoinnista on huolehtinut Phonogram Ltd. Yhtiö on myös musiikkikappaleiden oikeudenomistaja.
Kappaleet.
Kaikki kappaleet kirjoittanut Paul Carrack, ellei toisin mainittu.
Rataslukko

Rataslukko on 1500-luvun alussa kehitetty tuliaseen lukkotyyppi. Rataslukko koostuu spiraali- tai kierrejousen pyöräyttämästä, pykälöidystä teräsrattaasta, ja hanasta, jonka ruuvileukojen väliin kiinnitetään em. rattaaseen nojaava rikkikiisupala pientä nahkatilkkua pehmikkeenä käyttäen. Jousi kierretään vireeseen tarkoitukseen varatulla avaimella ja liipaisimen painallus sallii virekynnen ja keinuvivun välityksellä rattaan pyörähtää. Tällöin hanassa oleva rikkikiisupala saa teräsrattaaseen raapiutuessaan aikaan kipinöitä, jotka lennähtävät rattaan pyörimissuuntaan sankkipannuun ja sytyttävät siinä olevan ruudin, joka puolestaan sytyttää panoksen. Toimintaperiaate perustuu tuluksiin.
Myöhemmin Euroopassa keksitty yksinkertaisempi ja varmatoimisempi piilukko syrjäytti rataslukon nopeasti.
Fraktioiva kiteytyminen

Fraktioiva kiteytyminen on yksi tärkeimmistä maankuoressa ja -vaipassa tapahtuvista fysikaalisista ja geokemiallisista prosesseista. Fraktioiva kiteytyminen on mineraalisaostumien poistumista ja erottumista sulasta. Erikoistapauksia lukuun ottamatta kiteiden poistuminen muuttaa magman koostumusta. Kumulaatit muodostuvat kiteytymällä fraktioivasti.
Fraktioiva kiteytyminen silikaattisulissa (magmoissa) on monimutkainen prosessi verrattuna kiteytymiseen sellaisissa kemiallisissa systeemeissä, joissa on tasainen paine ja koostumus, koska muutokset näissä voivat vaikuttaa merkittävästi magman kehitykseen. Veden, hiilidioksidin, vedyn ja hapen lisäykset ja kadot kuuluvat niihin koostumuksen muutoksiin, jotka tulee ottaa huomioon. Esimerkiksi veden osapaine (fugasiteetti) silikaattisulissa voi olla erittäin tärkeä tekijä, kuten se on lähellä solidusta tapahtuvissa koostumukseltaan graniittisten magmojen kiteytymisissä. Oksidimineraalien (kuten magnetiitin ja ulviitin) kiteytymisjärjestys on herkkä magman hapen fugasiteetin muutoksille, ja oksidifaasien erottuminen voi muokata huomattavasti muuttuvan magman piidioksidikoostumusta, ja olla tärkeä tekijä andesiitin synnyssä. 
Kokeet ovat havainnollistaneet useita esimerkkejä niistä seikoista, jotka määräävät mitä mineraaleja kiteytyy ensimmäisenä sulan jäähtyessä likviduksen alapuolelle.
Eräs esimerkki koskee mafisia ja ultramafisia kiviä muodostavien sulien kiteytymistä. MgO- ja SiO2-pitoisuudet sulissa ovat osamuuttujia siinä, saostuuko forsteriitti-oliviinia vai enstatiitti-pyrokseenia, mutta myös vesipitoisuus ja paine ovat tärkeitä tekijöitä. Joissain koostumuksissa, korkeassa paineessa vedettömästä sulasta kiteytyy ensisijaisesti enstatiittia, kun taas vedellisestä kiteytyy oliviinia.
Graniittiset magmat demonstroivat sitä, kuinka koostumukseltaan ja lämpötilaltaan samankaltaisesta magmasta voi eri paineissa kiteytyä eri mineraaleja. Paine määrittelee graniittisen magman maksimivesipitoisuuden. Vähävetisen graniittimagman fraktioiva kiteytyminen korkeassa lämpötilassa voi tuottaa yhtä alkalimaasälpää sisältävää graniittia, ja verrattain runsasvetisen magman kiteytyminen alemmassa lämpötilassa voi tuottaa kaksimaasälpäistä graniittia.
Fraktioivan kiteytymisen aikana sopeutumattomat alkuaineet rikastuvat voimakkaasti sulassa. Sen tähden tieto kiteytymisjärjestyksestä on erityisen tärkeää sulien koostumuksen kehittymisen ymmärtämisessä. Kivirakenteista voidaan päätellä joitain seikkoja, kuten 1900-luvun alun Bowenin reaktiosarjat todistavat. Yksinkertaisten kivisulien kokeellisesti määritetyt faasidiagrammit antavat tietoa yleisistä toimintaperiaatteista.
Pientalo

Pientalo eli asuinpientalo on asuintalo, jossa on yksi tai useampia asuntoja ja jokaisella asunnolla välitön yhteys maanpinnalle. Pientalossa jokaisella huoneistolla on yleensä oma piha.
Pientalossa on määritelmästä riippuen joko 1–2 tai 1–3 kerrosta. Eri pääasuntojen tiloja ei voi olla päällekkäin. Pääasunnon ja sivuasuntojen tilat voivat kuitenkin olla päällekkäin.
Erilaisia pientaloja.
Pientaloja ovat kytketty pientalo ja erillispientalo. Kytketyn pientalon huoneistot liittyvät toisiinsa jonkin rakenteen välityksellä, kun taas erillispientalossa eri huoneistoihin kuuluvat tilat eivät ole toisissaan kiinni. 
Pientaloihin kuuluvat ketjutalo, ryhmätalo, bungalow, rivitalo, paritalo, erillistalo ja omakotitalo. 
Tilastokeskuksen määritelmän mukaan pientaloja ovat omakotitalo, paritalo sekä kaksikerroksinen omakotitalo, joissa on kaksi asuntoa.
Pientaloalue.
Pientaloalue tarkoittaa kaavassa asumistarkoituksiin rakennettaville rivitaloille sekä kytketyille ja erillispientaloille osoitettua asuinaluetta. Sillä voidaan tarkoittaa myös jo olemassa olevaa pientaloaluetta. 
Jos alueen suurin osa rakennuksista on pientaloja, aluetta sanotaan "pientalovaltaiseksi".
Bad Boy (Robert Gordon)

Bad Boy on yhdysvaltalaisen rockabilly- ja rock and roll -laulaja Robert Gordonin "an instant record" -tyyppinen studioalbumi vuodelta 1980.
Levy on ilmestynyt RCA:n Victor-levymerkillä. Tuottajina ovat olleet Richard Gottehrer ja Robert Gordon.
Albumi on äänitetty lokakuussa 1979 New York Cityssä Record Plant -studiossa. Äänittäjänä on ollut Thom Panunzio apulaisenaan Jon Mathias. Masteroinnin on tehnyt Greg Calbi N.Y.C:n Sterling Sound -studiossa.
LP-levyn kansikuvan on ottanut Marcia Resnick ja levypussin kuvan Barbara Kagan. (Tämä kuva puuttuu suomalaisesta painoksesta.) Taiteellisena johtajana on ollut J. J. Stelmach.
Suomessa LP-levyjä on valmistanut Ab Discophon Oy ja kannen on valmistanut Helsingin Paino Oy.
Kiitoksissa on mainittu kiertuemanageri Matthew Murphy ja Record Plantin henkilökunta.
Kappaleet.
Kappaleiden julkaisija on Public Performance Clearance BMI paitsi kappaleiden A2 ja B1 osalta ASCAP.
Muusikot.
Robert Gordon – laulu
The Wildcats:
The New Cats:
The Blue Cats: (taustalaulu)
Lainsäädäntövalta

Lainsäädäntövalta on yksi perustuslaillisen vallankäytön osa-alueesta, johon kuuluu lakien säätäminen. Tätä valtaa käyttää vallan kolmijakoa noudattavassa valtiossa lainsäädäntöelin, esimerkiksi parlamentti.
Yhtenäisvaltiossa lainsäädäntöelimiä on yksi, kun taas liittovaltiossa itsehallintoalueilla voi olla omat lainsäädäntöelimensä valtakunnallisen lainsäädäntöelimen lisäksi. Lainsäädäntöelimessä voi olla yksi tai useampi kamari (huone). Demokraattisissa valtioissa lainsäädäntöelin valitaan yleisillä vaaleilla. Yleensä lainsäädäntöelin on nimeltään parlamentti. Suomessa lainsäädäntöelintä kutsutaan eduskunnaksi.
Muita nimityksiä.
Lainsäändäntöelimellä voi olla myös muu virallinen nimitys kuin parlamentti.
Kongressi tai kansalliskongressi on käytössä muun muassa Yhdysvalloissa, Chilessä, Guatemalassa, Hondurasissa, Paraguayssa, Perussa ja Filippiineillä.
Kansalliskokous on käytössä muun muassa Afganistanissa, Angolassa, Bahrainissa ja Valko-Venäjällä.
Jumalan moukari

Jumalan moukari on Arthur C. Clarken vuonna 1993 ilmestynyt tieteisromaani. Teos ilmestyi suomeksi vuonna 2010 Jalavan Saturnus SciFi -sarjassa Matti Rosvallin suomentamana. Teos perustuu Clarken "Time"-lehdessä 1992 julkaistuun novelliin, jolla hän halusi varoittaa asteroidien uhasta ihmiskunnalle. Teoksessa 2100-luvulla asteroidin maahansyöksy uhkaa maapalloa. Retkikunta lähetetään siirtämään asteroidi uudelle radalle, mutta suunnitelman vaarantavat uskonnolliset fundamentalistit, joiden mielestä ihmiskunnan tulee tuhoutua.
Vuonna 1998 ilmestynyt katastrofielokuva "Deep Impact" perustuu löyhästi "Jumalan moukariin". Lopullinen elokuva poikkesi romaanin juonesta siinä määrin, ettei Clarken nimeä mainittu tekijätiedoissa, vaikka hän saikin asiaankuuluvan maksun. Clarke kommentoi myöhemmin ”itkeneensä katkerasti koko matkan pankkiin”.
Vastaanotto.
Suomennoksen "Tähtivaeltaja"-lehdessä arvostelleen Toni Jerrmanin mielestä romaani ei lisää kaunokirjallisesti pinnalliseen novelliin mitään oleellista. Kerronta on köyhää. Tiede-esitelmien ohessa Clarke selostaa kuivakkaasti mielipiteitään tai väheksyy itseään ärsyttäviä aiheita antamatta perusteluja. Inhimillisiä henkilöhahmoja ei ole, eikä aineksiltaan sekalaisessa teoksessa ole yhtenäistä juonta tai jännitettä. Käännös ja tekstitoimitus on tehty huolimattomasti ja kansikuva ja typografia ovat onnettomia. 
"Helsingin Sanomien" arvostelussa Vesa Sisättö pitää romaania miellyttävän nostalgisena muistutuksena ajasta, jolloin tieteiskirjallisuus oli ”seikkailullista, viatonta ja parhaimmillaan täynnä huimia, ihmeen tuntua herättäviä kohtauksia, jotka silti nojautuivat tieteeseen.” Toisaalta henkilöt ovat epäkiinnostavia ja Clarken yritykset uudistua ”hieman rankempaan suuntaan” ovat vaivaannuttavia. Myös uskonnollisen fundamentalismin käsittely jää pinnalliseksi. Sisättö arvelee suomennoksen löytävän yleisönsä ennen kaikkea ”suurten ikäluokkien scififaneista, jotka eivät lue englanniksi ja jotka ehkä vierastavat uuden scifin kokeellisuutta.”
Getan vaakuna

Getan vaakuna on Getan kunnan tunnus. Vaakunan aihe viittaa osittain vaikeasti tulkittavaan kunnan nimen alkuperään, joka mahdollisesti tulee sanasta "get" (), osittain tässä karussa ja kallioisessa saaristokunnassa harjoitettuun vuohenkasvatukseen.
Vaakunan selitys kuuluu ”sinisessä kentässä pystyyn kavahtanut kultapukki.” Vaakunan on suunnitellut Matts Dreijer, ja Eckerön kunnanvaltuusto hyväksyi vaakunan kokouksessaan 19. tammikuuta 1948. Ahvenanmaan maakuntahallitus vahvisti vaakunan käyttöön 19. joulukuuta 1951.
Burn It Up

Burn It Up on keravalaisen rockabilly-yhtye Teddy &amp; the Tigersin toinen, vuonna 1978 ilmestynyt studioalbumi.
LP-levyn on kustantanut tamperelaisen Unitor Oy:n Poko Rekords ja sen luettelotunnus on PÄLP 4. Tuottajina ja äänittäjinä ovat olleet Richard Stanley ja pseudonyymi Johnny Flight. Albumi on äänitetty syksyllä 1978 "Grasvillessä" Microvoxin studioilla.
Levykannen valokuvan yhtyeestä on ottanut Fred "the Ted" Ohert. LP-levyn A-puolen levyetiketti on vaaleanpunainen ja B-puolen vihreä.
Takakannen teksteissä kuvitteellinen Grassvillessä toimivan rockabilly-radioasema KXEZ:n DJ Tex Moondog juontaa kuulijoille kohta soittamansa uuden Teddy &amp; the Tigersin levyn.
Teddy &amp; the Tigers Fan Club on toiminut Keravalla ja managerointia on hoitanut Kari Heimonen niin ikään keravalaisesta Sherwood-T Companysta.
LP-levyn kannen on valmistanut Kirjapaino E. Kuronen.
Chen Pi-hsien

Chen Pi-hsien (; s. 1950 Taiwan) on taiwanilainen pianisti. Hän aloitti soittamisen 4-vuotiaana ja esiintyi ensi kertaa julkisesti viiden vuoden iässä. Hän lähti sittemmin Kölnin musiikkikorkeakouluun opiskelemaan Hans Otto Schimdtin johdolla ja sai diplominsa vuonna 1970. Hän täydensi opintojaan vielä Hans Leygrafin johdolla ja osallistui lisäksi Wilhelm Kempffin, Tatjana Nikolajevan ja Géza Andan kursseille.
Chen Pi-hsienin levytysten joukkoon lukeutuu tulkintoja Bachin, Boulez’n ja Barraquén teoksista. Orkestereita, joiden kanssa hän on työskennellyt, ovat olleet muiden muassa Lontoon sinfoniaorkesteri, BBC:n sinfoniaorkesteri ja Concertgebouw-orkesteri.
Chen Pi-hsienistä tuli vuonna 1983 Kölnin ja vuonna 2004 Freiburgin musiikkikorkeakoulun pianonsoiton professori.
Hero and Heroine

Hero and Heroine on pitkäikäisen brittiläisen Strawbs-yhtyeen temaattinen studioalbumi vuodelta 1974.
Albumin ovat tuottaneet Strawbsin johtohahmo David Cousins ja Tom Allom ja sen on kustantanut Kalifornian Beverly Hillsissä toimiva A&amp;M Records.
Levy on äänitetty Kööpenhaminassa marraskuussa 1973 Rosenberg-studiossa. Äänittäjinä ovat toimineet Allom ja Freddy Hansson.
Taiteellisena johtajana on ollut Michael Doud Lontoossa. Valokuvat on ottanut Tony Evans. Takakannessa on yhtyekuva ja sitaatti nimikappaleesta:
Levyn etukannen kuva liittyy myös tähän säkeistöön.
Kappaleet.
Kappaleet ovat Strawbs-yhtyeen omaa tuotantoa. Kappaleiden sanat ovat levyn mukana.
Sivu 1:
1. Autumn – 8:26 &lt;br&gt;
 (i) Heroine's Theme – instrumental (Hawken) &lt;br&gt;
 (ii) Deep Summer's Sleep (Cousins) &lt;br&gt;
 (iii) The Winter Long (Cousins) &lt;br&gt;
2. Sad Young Man – 4:07 (Coombes) &lt;br&gt;
3. Just Love – 3:40 (Lambert) &lt;br&gt;
4. Shine on Silver Sun – 2:46 (Cousins) &lt;br&gt;
Sivu 2:
1. Hero and Heroine – 3:20 (Cousins) &lt;br&gt;
2. Midnight Sun – 3:12 (Cronk – Cousins) &lt;br&gt;
3. Out in the Cold – 3:17 (Cousins) &lt;br&gt;
4. Round and Round – 4:44 (Cousins) &lt;br&gt;
5. Lay a Little Light on Me – 3:27 (Cousins) &lt;br&gt;
6. Hero's Theme – 2:27 (Lambert) &lt;br&gt;
Kappaleiden julkaisuyhtiöt ovat Arnakata Music Ltd. ja Summerland Songs Ltd. sekä USA:ssa ja Kanadassa Irving Music, Inc. (BMI)
Mariska &amp; Pahat Sudet

Mariska &amp; Pahat Sudet oli suomalainen poppia, jazzia ja iskelmää esittävä yhtye. Sen muodostivat alun perin rap-artistina tunnettu Mariska, Jaakko Jakku, Klaus Suominen ja Luis Herrero. Yhtye julkaisi omaa nimeään kantavan albuminsa "Mariska &amp; Pahat Sudet" toukokuussa 2010, joka sai jatkoa syyskuussa 2012 julkaistusta "Kukkurukuu"-albumista. Mariska &amp; Pahat Sudet osallistui "Syksyn sävel" kilpailuun syksyllä 2012 kappaleellaan ”Kuolema on kalamies”. Yhtyeen tunnetuimpia kappaleita ovat ”Suloinen myrkynkeittäjä”, ”Liekki” ja ”Kukkurukuu”.
27. toukokuuta 2013 yhtye ilmoitti kotisivuillaan lopettavansa kesän kiertueen jälkeen. Yhtyeen viimeinen keikka oli 10. elokuuta 2013 Naantalin Kaivohuoneella.